**Naziv kolegija :** ***Radionica kreativnog pisanja (fikcionalna i nefikcionalna proza)*** (Fulbright Senior Specialist Program i Filozofski fakultet, 2019)

**Jezik kolegija:** hrvatski

**Razdoblje odvijanja kolegija:** 15. lipnja – 25. srpnja 2019.

**Satnica:** 1 tjedno x 3 sata (18-21 h), u prostorijama Filozofskog fakulteta

**Predavač:** Josip Novakovich, M. F. A. (Concordia University, Montreal)

Web stranica: <https://www.concordia.ca/artsci/english/faculty.html?fpid=josip-novakovich>

**!!!!! NOVO: Ostalo je još nekoliko mjesta na radionici: prijaviti se mogu studenti SVIH RAZINA STUDIJA (preddiplomska, diplomska, doktorska). Rok za prijave produžen je do 8. lipnja. Za detalje prijave molimo pogledati dolje pod Način prijave. !!!!!**

**Opis kolegija:**

U kolegiju ćemo pisati priče, istinite ili izmišljene, dulje ili kraće. Ako odaberete kraću formu, stvarat ćete i dovršavati novi tekst, a ako želite raditi na rukopisu knjige, imat ćete priliku napisati nekoliko poglavlja romana ili memoara. Učit ćemo iz objavljenih pripovijesti, ali ćemo većinu vremena posvetiti vašem radu, uključujući i vježbe pisanja za vrijeme kolegija. Konstruktivno ćemo čitati radove drugih polaznika radionice nudeći uredničke savjete kako poboljšati i unaprijediti tekst. Radionica je otvorena za studente , redom, 5., 4. i 3. godine studija na diplomskim i preddiplomskim studijima Filozofskoga fakulteta.

Očekuje se od polaznika radionice da predaju 10-20 kartica svojega vlastitog teksta (300-350 riječi po stranici), koji će čitati svi polaznici dajući povratne komentare. Tekst može biti fikcionalan ili nefikcionalan—poglavlja iz rukopisa knjige na kojoj radite, novele, kratke priče ili ogledi (kreativna nefikcionalna proza, a ne akademski članci). Svi polaznici imat će priliku raditi s instruktorom tijekom polusatnih individualnih sesija, konzultacija vezanih za svoj rukopis.

Osim udžbenika *Fiction Writer's Workshop* (u engleskoj verziji, dostupno i u Kindle izdanju) ili u hrvatskome prijevodu *Radionica kreativnog pisanja* (Algoritam, 2007), čitat ćemo paradigmatske primjere pisanih tekstova dostupnih u javnoj domeni na hrvatskome (i poneke na engleskome, opcionalno). Radionica se odvija na hrvatskome; znanje engleskoga je plus, ali nije neophodno.

Pozivamo potencijalne polaznike radionice da posjete *European Short Story Festival*, te da sudjeluju u dvosatnoj radionici pisanja s Josipom Novakovichem koja će se održati 4. lipnja u 17 h (mjesto naknadno). (Napominjemo da ovo nije obavezno i nije preduvjet za kasnije pohađanje radionice.)

U radionici ćemo imati i nekoliko gostiju, poznatih hrvatskih pisaca koji će nam ponuditi svoje poticajne uvide u načine stvaranja priča.

**Ishodi učenja:**

Student će osnažiti sposobnost stvaranja strukturirane pripovijesti.

Student će moći eksperimentirati s različitim elementima stila.

Student će poboljšati vještine kritičkog prosuđivanja i uređivanja teksta. (Seminar može koristiti budućim urednicima.)

Student će steći naviku pragmatičkog čitanja teksta, kao pisac a ne samo kao kritičar.

Student će razviti slobodu i svoj stil pisanja (te na kraju možda i zanemariti savjete).

**Literatura:**

Novakovich, Josip. *Radionica pisanja fikcije*. Prev. Nada Šoljan. Algoritam, Zagreb, 2007. (prijevod knjige: Novakovich, Josip. *Fiction Writer's Workshop*. 2nd ed. Writer's Digest Books, Cincinnati, 2008.)

**Važne napomene:** Kolegij ne nosi ECTS bodove. Student na kraju dobiva potvrdu o odrađenoj radionici. Upis na kolegij podložan je upisnoj kvoti. Broj mjesta zbog prirode nastave ograničen je na 15 studenata, prema redu prijave. Prednost pri prijavi imaju, redom, studenti 5., 4. i 3. godine studija na diplomskim i preddiplomskim studijima Filozofskog fakulteta.

**Način prijave:** Prijave se vrše izravno na e-mail adresu prof. Novakovicha (josipnovakovic@gmail.com). U prijavi obavezno navesti: ime i prezime; godina studija; studijska grupa/ studijske grupe. Prilikom prijave, obavezno poslati 2-4 kartice teksta (fikcionalne ili nefikcionalne kreativne proze). **Prijave se vrše od 13. 5. zaključno s 1. 6. 2019.**

(Radionica se odvija uz potporu State Departmenta – Fulbright Senior Specialist Program, Filozofskoga fakulteta u Zagrebu i Agencije za mobilnost i programe EU. Za sve dodatne informacije možete se obratiti dr. sc. Jeleni Šesnić, Odsjek za anglistiku, na e-mail: [jsesnic@ffzg.hr](mailto:jsesnic@ffzg.hr).)